Ipolytarnóci Ősmaradványok természetvédelmi terület és bemutatóhely
Budapesttől 140 km-re található kontinensünk egyik legösszetettebb és látványosan kiépített ősmaradvány-lelőhelye.
Az 1944-ben védetté nyilvánított világhírű természetvédelmi terület földtani örökségünk gyöngyszeme, egy 17 millió évvel ezelőtti vulkáni katasztrófa által elpusztított ősvilág páratlan gazdagságú lelőhelye. A terület legfontosabb ősmaradványai a cápafogak, kövesedett fák, levéllenyomatok és az ősállati lábnyomok. Kiemelkedő természeti értéke miatt 1995-ben Európa Diplomával tüntették ki, 2000-ben pedig felvették az UNESCO Világörökségi Várományos Helyszínek Jegyzékébe.
A terület az ökoturizmus fellegvára, a határon átnyúló Novohrad-Nógrád UNESCO Globális Geopark beléptető kapuja. Honlapját érdemes felkeresni, geoturisztikai kínálatának és tanösvényeinek széles választéka nemzetközi színvonalú. A naprakész információk mellett tudományos leírások, forrásmunkák is megtalálhatók rajta.
A terület a térség természeti látványosságait is propagálja. Egész napos program lehetőségeket nyújt a családos kirándulók számára, szakmai csoportoknak pedig speciális, tematikus vezetéseket is tart az "Ősvilági Pompeji" Miocén Parkjában.
A Geológiai tanösvény vezetett túrái 9.30-tól óránként indulnak, erre időponthoz kötött jegyet kell vásárolni.
A téli időszakban keddtől vasárnapig 9:00-15:00 óra között látogatható területünk, a hétfő szünnap. Decembertől márciusig az utolsó túra 13:30-kor indul a Geológiai tanösvényen, ebben az időben a geológiai tanösvényi vetítések szünetelnek.
Az Ipolytarnóci Ősmaradványok Természetvédelmi Terület nyitvatartása a téli szünet ideje alatt - 2025. december 20. (szombat) és 2026. január 4. (vasárnap) - az alábbiak szerint alakul:
december 24-26.: zárva
január 1.: zárva
A Geológiai tanösvényen az utolsó vezetett túra 13:30-kor indul. A téli hónapokban a geológiai tanösvényi vetítések szünetelnek.